Khoách Khuếch Thiếp Mộc Nhi

**Khoách Khuếch Thiếp Mộc Nhi** (giản thể: 扩廓帖木儿; phồn thể: 擴廓帖木兒) hay Khố Khố Đặc Mục Nhĩ (庫庫特穆爾, chữ Mông Cổ kinh điển: ᠬᠥᠬᠡᠲᠡᠮᠦᠷ, phiên âm La Tinh: Köketemür, chữ Kirin Mông Cổ: Хөхтөмөр) không rõ năm sinh, mất ngày 17 tháng 9 năm 1375, tên Hán là Vương Bảo Bảo (王保保), tướng lĩnh cuối đời nhà Nguyên, trụ cột của triều đình Bắc Nguyên.

## Minh sử

扩廓帖木儿, 沈丘人. 本王姓, 小字保保, 元平章察罕帖木儿甥也. 察罕养为子, 顺帝赐名扩廓帖木儿. 汝, 颍盗起, 中原大乱, 元师久无功. 至正十二年, 察罕起义兵, 战河南, 北, 击贼关中, 河东, 复汴梁, 走刘福通, 平山东, 降田丰, 灭贼几尽. 既而总大军围益都, 田丰叛, 察罕为王士诚所刺, 事具《元史》. 察罕既死, 顺帝即军中拜扩廓太尉, 中书平章政事, 知枢密院事, 如察罕官. 帅兵围益都, 穴地而入, 克之. 执丰, 士诚, 剖其心以祭察罕, 缚陈猱头等二十余人献阙下. 东取莒州, 山东地悉定. 至正二十二年也.

　　初, 察罕定晋, 冀, 孛罗帖木儿在大同, 以兵争其地, 数相攻, 朝廷下诏和解, 终不听. 扩廓既平齐地, 引军还, 驻太原, 与孛罗构难如故. 会朝臣老的沙, 秃坚获罪于太子, 出奔孛罗, 孛罗匿之. 诏削孛罗官, 解其兵柄. 孛罗遂举兵反, 犯京师, 杀丞相搠思监, 自为左丞相, 老的沙为平章, 秃坚知枢密院. 太子求援于扩廓, 扩廓遣其将白锁住以万骑入卫, 战不利, 奉太子奔太原. 逾年, 扩廓以太子令举兵讨孛罗, 入大同, 进薄大都. 顺帝乃袭杀孛罗於朝. 扩廓从太子入觐, 以为太傅, 左丞相. 当是时, 微扩廓, 太子几殆. 扩廓功虽高, 起行间, 骤至相位, 中朝旧臣多忌之者. 而扩廓久典军, 亦不乐在内, 居两月, 即请出治兵, 南平江, 淮. 诏许之, 封河南王, 俾总天下兵, 代皇太子出征, 分省中官属之半以自随. 卤簿甲仗互数十里, 军容甚盛. 时太祖已灭陈友谅, 尽有江, 楚地, 张士诚据淮东, 浙西. 扩廓知南军强, 未可轻进, 乃驻军河南, 檄关中四将军会师大举. 四将军者, 李思齐, 张思道, 孔兴, 脱列伯也.

　　思齐, 罗山人, 与察罕同起义兵, 齿位略相埒. 得檄大怒曰: 「吾与若父交, 若发未燥, 敢檄我耶! 」令其下一甲不得出武关. 思道等亦皆不听调. 扩廓叹曰: 「吾奉诏总天下兵, 而镇将不受节制, 何讨贼为! 」乃遣其弟脱因帖木儿以一军屯济南, 防遏南军, 而自引兵西入关, 攻思齐等. 思齐等会兵长安, 盟於含元殿旧基, 并力拒扩廓. 相持经年, 数百战未能决. 顺帝使使谕令罢兵, 专事江, 淮. 扩廓欲遂定思齐等, 然后引军东. 乃遣其骁将貊高趋河中, 欲出不意捣凤翔, 覆思齐巢穴. 貊高所将多孛罗部曲, 行至卫辉, 军变, 胁貊高叛扩廓, 袭卫辉, 彰德据之, 罪状扩廓於朝.

　　初, 太子之奔太原也, 欲用唐肃宗灵武故事自立. 扩廓不可. 及还京师, 皇后谕指令以重兵拥太子入城, 胁顺帝禅位. 扩廓未至京三十里, 留其军, 以数骑入朝. 由是太子衔之, 而顺帝亦心忌扩廓. 廷臣哗言扩廓受命平江, 淮, 乃西攻关中, 今罢兵不奉诏, 跋扈有状. 及貊高奏至, 顺帝乃削扩廓太傅, 中书左丞相, 令以河南王就食邑汝南, 分其军隶诸将; 而以貊高知枢密院事兼平章, 总河北军, 赐其军号「忠义功臣」. 太子开抚军院于京师, 总制天下兵马, 专备扩廓.

　　扩廓既受诏, 退军泽州, 其部将关保亦归於朝. 朝廷知扩廓势孤, 乃诏李思齐等东出关, 与貊高合攻扩廓, 而令关保以兵戍太原. 扩廓愤甚, 引军据太原, 尽杀朝廷所置官吏. 於是顺帝下诏尽削扩廓官爵, 令诸军四面讨之. 是时明兵已下山东, 收大梁. 梁王阿鲁温, 察罕父也, 以河南降. 脱因帖木儿败走, 余皆望风降遁, 无一人抗者. 既迫潼关, 思齐等仓皇解兵西归, 而貊高, 关保皆为扩廓所擒杀. 顺帝大恐, 下诏归罪於太子, 罢抚军院, 悉复扩廓官, 令与思齐等分道南讨. 诏下一月, 明兵已逼大都, 顺帝北走. 扩廓入援不及, 大都遂陷, 距察罕死时仅六年云.

　　明兵已定元都, 将军汤和等自泽州徇山西. 扩廓遣将御之, 战于韩店, 明师大败. 会顺帝自开平命扩廓复大都, 扩廓乃北出雁门, 将由保安径居庸以攻北平. 徐达, 常遇春乘虚捣太原, 扩廓还救. 部将豁鼻马潜约降於明. 明兵夜劫营, 营中惊溃. 扩廓仓卒以十八骑北走, 明兵遂西入关. 思齐以临洮降. 思道走宁夏, 其弟良臣以庆阳降, 既而复叛, 明兵破诛之. 於是元臣皆入於明, 唯扩廓拥兵塞上, 西北边苦之.

　　洪武三年, 太祖命大将军徐达总大兵出西安, 捣定西. 扩廓方围兰州, 趋赴之. 战于沈儿峪, 大败, 尽亡其众, 独与妻子数人北走, 至黄河, 得流木以渡, 遂奔和林. 时顺帝崩, 太子嗣立, 复任以国事. 逾年, 太祖复遣大将军徐达, 左副将军李文忠, 征西将军冯胜将十五万众, 分道出塞取扩廓. 大将军至岭北, 与扩廓遇, 大败, 死者数万人. 刘基尝言于太祖曰: 「扩廓未可轻也. 」至是帝思其言, 谓晋王曰: 「吾用兵未尝败北. 今诸将自请深入, 败于和林, 轻信无谋, 致多杀士卒, 不可不戒. 」明年, 扩廓复攻雁门, 命诸将严为之备, 自是明兵希出塞矣. 其后, 扩廓从其主徙金山, 卒于哈剌那海之衙庭, 其妻毛氏亦自经死, 盖洪武八年也.

　　初, 察罕破山东, 江, 淮震动. 太祖遣使通好. 元遣户部尚书张昶, 郎中马合谋浮海如江东, 授太祖荣禄大夫, 江西等处行中书省平章政事, 赐以龙衣御酒. 甫至而察罕被刺, 太祖遂不受, 杀马合谋, 以张昶才, 留官之. 及扩廓视师河南, 太祖乃复遣使通好, 扩廓辄留使者不遣. 凡七致书, 皆不答. 既出塞, 复遣人招谕, 亦不应. 最后使李思齐往. 始至, 则待以礼. 寻使骑士送归, 至塞下, 辞曰: 「主帅有命, 请公留一物为别. 」思齐曰: 「吾远来无所齎. 」骑士曰: 「愿得公一臂. 」思齐知不免, 遂断与之. 还, 未几死. 太祖以是心敬扩廓. 一日, 大会诸将, 问曰: 「天下奇男子谁也? 」皆对曰: 「常遇春将不过万人, 横行无敌, 真奇男子. 」太祖笑曰: 「遇春虽人杰, 吾得而臣之. 吾不能臣王保保, 其人奇男子也. 」竟册其妹为秦王妃.

　　张昶仕明, 累官中书省参知政事, 有才辨, 明习故事, 裁决如流, 甚见信任. 自以故元臣, 心尝恋恋. 会太祖纵降人北还, 昶附私书访其子存亡. 杨宪得书稿以闻, 下吏按问. 昶大书牍背曰: 「身在江南, 心思塞北. 」太祖乃杀之. 而扩廓幕下士不屈节纵出塞者, 有蔡子英.

子英, 永宁人, 元至正中进士. 察罕开府河南, 辟参军事, 累荐至行省参政. 元亡, 从扩廓走定西. 明兵克定西, 扩廓军败, 子英单骑走关中, 亡入南山. 太祖闻其名, 使人绘形求得之, 传诣京师. 至江滨, 亡去, 变姓名, 赁舂. 久之, 复被获. 械过洛阳, 见汤和, 长揖不拜. 抑之跪, 不肯. 和怒, 爇火焚其须, 不动. 其妻适在洛, 请与相见, 子英避不肯见. 至京, 太祖命脱械以礼遇之, 授以官, 不受. 退而上书曰: 「陛下乘时应运, 削平群雄, 薄海内外, 莫不宾贡. 臣鼎鱼漏网, 假息南山. 曩者见获, 复得脱亡. 七年之久, 重烦有司追迹. 而陛下以万乘之尊, 全匹夫之节, 不降天诛, 反疗其疾, 易冠裳, 赐酒馔, 授以官爵, 陛下之量包乎天地矣. 臣感恩无极, 非不欲自竭犬马, 但名义所存, 不敢辄渝初志. 自惟身本韦布, 智识浅陋, 过蒙主将知荐, 仕至七命, 跃马食肉十有五年, 愧无尺寸以报国士之遇. 及国家破亡, 又复失节, 何面目见天下士. 管子曰: 『礼义廉耻, 国之四维. 』今陛下创业垂统, 正当挈持大经大法, 垂示子孙臣民. 奈何欲以无礼义, 寡廉耻之俘囚, 厕诸维新之朝, 贤士大夫之列哉! 臣日夜思维, 咎往昔之不死, 至於今日, 分宜自裁. 陛下待臣以恩礼, 臣固不敢卖死立名, 亦不敢偷生苟禄. 若察臣之愚, 全臣之志, 禁锢海南, 毕其余命, 则虽死之日, 犹生之年. 或王蠋闭户以自缢, 李芾阖门以自屠, 彼非恶荣利而乐死亡, 顾义之所在, 虽汤镬有不得避也. 渺焉之躯, 上愧古人, 死有余恨, 惟陛下裁察. 」帝览其书, 益重之, 馆之仪曹. 忽一夜大哭不止. 人问其故, 曰: 「无他, 思旧君耳. 」帝知不可夺, 洪武九年十二月命有司送出塞, 令从故主于和林.